Agdud Amaziɣ yelḥa-d amecwar ddaw uzaglu n yimnekcamen i yeṭfen tamurt s yiɣil (ddreɛ) win yeffɣen, wayeḍ ad d-yekcem. Agdud-a i iṣevren i ctawi d ugris am tzemmurt xas inxer-itt wuruz, ur tekni i yiseggasen.
Tamurt n Lzzayer d tamurt I deg ugten yiɣerfan(Iqvayliyen, Imẓaviyen, Icawiyen, Itergiyen, Icenwiyen) ; yal aɣref seg wigi yesɛa tutlayt-is I yiman-is, idles-is, ansayen-is…, ayen ten-yezdin d yiwet n tmurt I d-tesnulfa Fransa uqbel ad teffeɣ; d Lzzayer, nekkni s yiqvayliyen ur nuwi ara azarug (indipandance); nveddel kan amnekcam; Seg Ufransis ar waɛrav .
Zik, Tamazɣa tesɛa yiwet n tutlayt; d tamaziɣt. tamaziɣt, tbeṭṭu kra kra almi tuɣal d tutlayin, ma yeqqim utergi d uqvayli ur ttemsefhamen ara, ma yeqqim ucawi d uqvayli; ur ttemsefhamen ara almi nuɣal neqqar I win umi ur nefhim ara “ma d acawi ɛni keččini?” ayen yeqqimen si tmaziɣt d kra n wawalen kan i mazal ar tura cerken akk imaziɣen n Tefriqt-Ugafa, yerna llan wawalen I aɣ-yezdin nemxallaf di lmeɛna-nsen am wawal “aɣrab” ar yiqbayliyen d “lḥiḍ”, ar yicelḥiyen d “sqef”, “taddart” ar yiqbayliyen d “village” ar yimẓaviyen d “maison” ma ar yicenwiyen d “coloire” ...
Aṭas n wawalen I yellan di Teqvaylit nettwali-ten la negren kra kra acḥal d awal n Teqbaylit I nerra ar yidis nessexdem deg umkan-is win n taɛrabt neɣ n tafransist; “fteḥ” deg umkan n “ldi”, “mseḥ/faṣi” deg umkan n “sfeḍ”, “tbeɛ” deg umkan “ḍfer” … Aṭas n yimeɣnasen i yevɣan ad semlilen tamaziɣt-a ad rnun ad fersen akk awalen n taɛravt d tefransist, vdan deg-s ajmaɛ; yal yiwen d tarrayt(méthode) yeḍfer wa ittekkes akk awalen ireṭṭalen(n taɛrabt d tefransist) xas ma yettu wid n awalen d-yusan seg yimnekcamen niḍen “D tidet, aṭas n wawalen n tmaziYt i d-yusan seg tefniqt, talatinit, taṭerkit, taɛrabt, tafransist, tamalṭit, atg. Maca, tutlayin-a ur ttwassnent ara tura, ur tent-ssinen ara yimdanen-a I iran ad «sizdgen» tamaziYt/ taqbaylit n wass-a, neY ad tt-«fersen» neY, ugar, ad tt-«seggmen»” (seg tezwart n usegzawal ISSIN , Kamel Bouamara, Sb.06). “tutlayt tettbeddil, mačči d tinna I yellan deg tallit n Yugurten I yellan deg tallit n Ibn Xeldun I yellan deg tallit n Yusef-U-Qasi; tutlayt seg tallit ar tayeḍ tettveddil tleḥḥu d lawan I deg tella aṭas n wawalen I yezren (ruḥen), aṭas I d-ikecmen…” (seg tezwart n usegzawal ISSIN , Kamel Bouamara, Sb.04). llan daɣen yimeɣnasen(des militants) I d-yesnulfuyen awalen mebla ceḥḥa; yerna ur ttqadaren ara ilugan n usnulfu (régles de création) , yerna ur ttmuqulen ara awal ma yella yakan ar kra n temnaḍin neɣ ala… dɣa uggten yimesnulfuyen almi vɣan ad d-snulfun tutlayt ad as-semmin tamazɣit.
Ihi tutlayt ara yettuneḥsaven tura d tutlayt; d tinna ttmeslayen yimdanen, ttemsefhamen yes-s; d tutlayt tayemmat tin I ɣef d-yeldi uqvayli tiṭ-is yesla-as I tikkelt tamezwarut seg yimi n yemma-s d jida-s; d tinna I d tutlayt-is.
Taqbaylit d tutlayt I ixuṣṣen ama deg umawal(lexique) imi ur tekcim ara taɣulin tussnanin (domains scientifiques), ayagi yesɛa aṭas n sebbat:
01-imi taqbaylit seg zik ur tettwaru ara, teqqim kan deg tmawit (oralité).
02-iqbayliyen ur d-faqen ara ɣef zik belli tutlayt-nsen tettwaru almi d asmi I vdan yimravḍen
irumyen ttarun-asen-tt, yuɣal kren-d yiqbayliyen vdan ula d nutni tira.
03- segmi ẓran tutlayt-nsen tettwaru, zgan ttwalin-tt am waken ur tezmir ara ad taweḍ am tutlayin niḍen imi d tutlayt I terẓa taɛravt I tt-iɣummen azal n 14 n leqrun…
Tutlayt iwakken ad tidir, ad temhez (dévlopé) ilaq-itt uwanek ad tidir ddaw leɛnaya-s imi ulac tutlayt yerfed umnekcam ma ur as-gin ara warraw-is ccan d wazal leqrar-is d nnger. Ass-a yal Aqvayli ad ixemmem acu ara d-yefk I tutlayt-a, tutlayt iwakken ad tidir ilaq ad tettwaru, ad tekcem taɣulin tussnanin, ilaq ad d-ttwasuqlen yidlisen igreɣlanen ɣur-s akken ad d-tesveggen tazmart-is; ula d nettat d tutlayt am tutlayin niḍen, ilaq ad tt-nseddu deg wallalen itiknuluǧiyen am internet, rradyu, tilifizyu… ɣef waya ass-a yal aqvayli terza-t temsalt , aqettun ad yernu ar taffa, win ara isuqlen ad isuqel win yettarun tasekla ad d-yesnulfu, win yeqqaren “azref=droit” ilaq ad ixemmem ad d-yegamawal s teqvaylit I taɣult-a…afus deg ufus lmerɣub ad t-naweḍ. Ilaq kan ad nesdukel iɣallen ass-a tamurt n Yiqvayliyen tger-d tiɣri I merra arraw-is, rret-d awal.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn